**Et drømmeeventyr for alle vågne**

**Verdenspremiere på skole- og familieforestillingen ’Drengen der fik en hunds hjerte’, baseret frit på den prisbelønnede børnebogsforfatter Louis Jensens roman af samme navn.**

At være en lykkelig hund eller en ulykkelig dreng, det er spørgsmålet! Teatret Zeppelin har den 27. januar premiere på en ny forestilling, som tager publikum med på en mission efter forbyttede hjerter. Teatersalen i Valdemarsgade 15 på Vesterbro lægger gulv til en stor visuel oplevelse, hvor videodesign, nyskreven musik, lys, lyd, effekter og scenografi skaber en fortryllende ramme om hovedpersonens underfundige rejse gennem et vinterlandskab fuld af udfordringer.

**En familie i opløsning er en ny begyndelse**Dette er historien om en dreng, der får stjålet sit hjerte og byttet det ud med en rød hunds hjerte. Hjemme hos Drengen er tingene slet heller ikke, som de plejer: Mor er rejst, lillesøster er ligeså borte, og far siger, at det er bedst at fortsætte, som om ingenting er sket. Drengen har dog sin egen fantasifulde tilgang til at tackle sin nye livssituation, som truer med at forvandle ham for altid, hvis ikke han gør noget. Så det gør han! Sammen med den røde hund drager han beslutsomt ud på en mission gennem et stormfuldt snevejr for at finde sin forsvundne lillesøster og sit hjerte igen. Alt imens indtræder forvandlingen fra dreng til hund ganske langsomt.

**Magisk realisme** **som virkemiddel**
Undervejs på sin rejse møder Drengen en kvinde med en høj pande, der lever af at sælge hjerter, pigen Mi, som dukker op, men hele tiden forsvinder igen, en død sommerfugl, en bunke døde fugle og sin døde bedstefars købmandsbutik. Forestillingen bruger den magiske realisme, hvor alt ved første øjekast er genkendeligt, men alligevel anderledes. Følelsen af eller lysten til at blive en anden – i hvert fald midlertidigt – er noget der klinger velkendt for mennesker. Derfor accepterer vi magien i fortællingen om hjerter, der kan byttes. Og kan der nu ikke også være fordele ved at have et bekymringsløst hundehjerte?

**FAKTA**

Spiller fra den **27. januar – 23. marts 2018** på Teatret Zeppelin i Valdemarsgade 15 på Vesterbro i København

For alle **fra 7 år** (skole-og familieforestilling)

Spilletider: Mandag, onsdag og fredag kl. 10:00, tirsdag og torsdag kl. 9:45 & 12:15 samt lørdag kl. 13:00 & 15:30

**Instruktør og manuskriptforfatter:** Vibeke Wrede | **Ide:** Mie Brandt | **Scenograf:** Peter de Neergaard | **Videodesigner:** Mikal Bing **Kostume- og maskedesigner:** Lauréline Gormsen Démonet | **Komponist:** Alexander Elung | **lysdesigner:** Martin Danielsen
**Lyddesigner:** Jonas Jørgensen | **Medvirkende:** Maria la Cour, Gerard Carey Bidstrup, Mie Brandt, Johan Damgaard-Lauritsen

www.zeppelin.dk

**Kontakt:** PR-chef & Produktionskoordinator Lasse Frank - lasse@zeppelin.dk - tlf. 22301964